**Salveaza-ma...**

*MarianP*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Salvează-mă...

Salvează-mă din fuga-ncremenirii

Căci o habotnică perdea de timp

Îmi numără schimbări de anotimp

Când te oprești din incantaţia venirii.

Salvează-mă din tremurul hercinic

Al nopţilor cu-n singur spectator,

Când am tăceri în glas și simt cum dor

Duhovniciile din frământatul zilnic.

Salvează-mă de nemurire-aleatoare

Și-n dorul infinit zi cerului să știe

Că veșnic eu doresc să-ţi fiu doar ţie,

Nu mă vreau chip de stea rătăcitoare.

Salvează-mă și du-mă sus în munte

În luminișul șoaptelor de contopire,

Cuprinde-mă în somn și dă-mi trezire

Cu untdelemnul sărutărilor pe frunte.

Salvează-mă de îndoielile murale

De arătări ce-mi clatină pereţii,

Adu-mi din rai aghiazma dimineţii,

Stropește-mă și-o să fugim de jale...

Salvează-mă cu antidotul pocăinţei

Căci din păgâne gânduri am ales ispita,

De-a fi iubitul tău, tu-mi ești iubita

Ce-mi dă cu mir din elixirele dorinţei.

Salvează-mă prin catedrale vaporoase

Cu rugăciunea mea plutind în lăcrimare,

Iar eu de plâng prefac bazalt în floare

Tu s-o culegi din amintirile frumoase.

Salvează-mă cu-amin sacerdotal

Dar nu-n amvon, ci-n taina sărutării,

Când se aprinde rugu-mbrăţișării

Și ne iubim...salvat sunt eu total...

Marian Puscasiu

Mai 2015